Tamaki mahsulotlari ishlab chiqarish faoliyatini tartibga solish chora-tadbirlari to‘g‘risida

Tamaki mahsulotlari ishlab chiqarish faoliyatini tartibga solish maqsadida, O‘zbekiston Respublikasining “Faoliyatning ayrim turlarini litsenziyalash to‘g‘risida” 2000-yil 25-maydagi 71-II-son Qonuniga muvofiq Vazirlar Mahkamasi qaror qiladi: 
 1. “Amalga oshirilishi uchun litsenziyalar talab etiladigan faoliyat turlari ro‘yxati to‘g‘risida” O‘zbekiston Respublikasi Oliy Majlisining 2001-yil 12-maydagi 222-II-son qaroriga qo‘shimcha kiritish haqida”gi, O‘zbekiston Respublikasi hududida tamaki mahsulotlari ishlab chiqarish faoliyatini litsenziyalashni nazarda tutuvchi O‘zbekiston Respublikasi Qonuni loyihasi O‘zbekiston Respublikasi Oliy Majlisining Qonunchilik palatasiga ko‘rib chiqish uchun kiritilganligi ma’lumot uchun qabul qilinsin. 
 2. Tamaki mahsulotlari ishlab chiqarish faoliyatini litsenziyalash to‘g‘risidagi nizom 1-ilovaga muvofiq tasdiqlansin va u ushbu qarorning 1-bandida ko‘rsatilgan Qonun kuchga kirgan kundan boshlab joriy etilsin.
 4. O‘zbekiston Respublikasi Hukumatining 3-ilovaga muvofiq ayrim qarorlariga o‘zgartirish va qo‘shimchalar kiritilsin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Azimov zimmasiga yuklansin. 
 1. Ushbu Nizom tamaki mahsulotlari ishlab chiqarish faoliyatini litsenziyalash tartibini belgilaydi.
 2. Tamaki mahsulotlari (barcha klassdagi sigaretlar, papiroslar, sigaralar va sigarillalar) ni sanoat asosida ishlab chiqarish faoliyati litsenziyalanadi.
 3. Tamaki mahsulotlari ishlab chiqarish faoliyati faqat yuridik shaxslar tomonidan amalga oshirilishi mumkin. 
 4. Tamaki mahsulotlari ishlab chiqarish faoliyatini amalga oshirish huquqiga namunaviy (oddiy) litsenziyalar beriladi.
 Litsenziya mazkur Nizomning 2-bandida ko‘rsatilgan faoliyat turlari bo‘yicha alohida-alohida beriladi. 
 5. Tamaki mahsulotlari ishlab chiqarish faoliyatini amalga oshirish huquqiga litsenziyaning amal qilishi cheklanmagan muddatga beriladi.
 6. Litsenziya berish, litsenziyaning amal qilishini to‘xtatib turish yoki tugatish, shuningdek, uni bekor qilish va qayta rasmiylashtirish to‘g‘risidagi qarorlar Vazirlar Mahkamasining iste’mol va texnik etil spirti, alkogol va tamaki mahsulotlari ishlab chiqarish faoliyatini litsenziyalash komissiyasi (keyingi o‘rinlarda — Litsenziyalash komissiyasi) tomonidan qabul qilinadi. 
 Litsenziyalash komissiyasi faoliyati Litsenziyalash komissiyasi tomonidan tasdiqlanadigan nizomga muvofiq tashkil etiladi. 
 Litsenziya olish uchun zarur hujjatlarni qabul qilish, ular yuzasidan ekspert xulosasi va Litsenziyalash komissiyasi qarorlari loyihalarini tayyorlash, litsenziyalarni rasmiylashtirish, qayta rasmiylashtirish, litsenziyalar reyestrini yuritish, litsenziya bitimini tuzish, uning bajarilishini va litsenziya talablariga rioya etilishini nazorat qilish Alkogol va tamaki bozorini tartibga solish hamda vinochilikni rivojlantirish agentligi (keyingi o‘rinlarda — Ishchi organ) tomonidan amalga oshiriladi.
 7. Quyidagilar talabgorlarga tamaki mahsulotlari ishlab chiqarish bo‘yicha litsenziyalar berish uchun litsenziya talablari va shartlari hisoblanadi: 
 tamaki mahsulotlari ishlab chiqarish sohasidagi O‘zbekiston Respublikasi qonun hujjatlariga, texnik reglamentlarga yoki standartlarga majburiy rioya qilish; 
 ishlab chiqarishning to‘liq texnologik jarayoniga rioya qilish - binolar yaxlitligi, xomashyoni pirovard iste’molchiga sotish uchun tayyor mahsulot etib qayta ishlashni ta’minlovchi texnologik asbob-uskunalarning mavjudligi; 
 tamaki mahsulotlari ishlab chiqarishni texnik nazorat qilish bo‘yicha “O‘zstandart” agentligi organlari tomonidan akkreditatsiya qilingan laboratoriyalarning mavjudligi; 
 tamaki mahsulotlari ishlab chiqarishda texnika xavfsizligini, yong‘in xavfsizligi, ishlab chiqarish sanitariyasi va ekologiya talablari va normalarini ta’minlash; 
 ro‘yxatdan o‘tkazilgan (patentlangan) tovar belgilarining mavjudligi; 
 mahsulotning har bir turi bo‘yicha xalqaro va milliy standartlar talablariga muvofiq ishlab chiqilgan texnologik yo‘riqnomalarning mavjud bo‘lishi; 
 ishlab chiqarilayotgan tamaki mahsulotlarini O‘zbekiston Respublikasi qonun hujjatlarida belgilangan tartibda aksiz markalari bilan markalash hamda identifikatsiya vositalari bilan majburiy raqamli markirovkalash uchun asbob-uskunalarning mavjud bo‘lishi;
 tamaki mahsulotlarini ishlab chiqarishda texnik reglamentlar yoki standartlar talablariga javob beruvchi va qonun hujjatlarida belgilangan tartibda berilgan tegishli sertifikatlarga ega bo‘lgan, shu jumladan import qilingan tamaki xomashyosidan foydalanish. Mahalliy qishloq xo‘jaligi mahsulotlari ishlab chiqaruvchilaridan tamaki xomashyosini sotib olish miqdorini tamaki mahsulotlari ishlab chiqarishda foydalaniladigan umumiy yillik hajmning 20 foizidan kam bo‘lmasligi lozim. Bunda mahalliy qishloq xo‘jaligi mahsulotlari ishlab chiqaruvchilaridan sotib olingan tamaki xomashyosini ishlab chiqarishda foydalanish talabgor tomonidan mustaqil hal qilinadi. Mahalliy qishloq xo‘jaligi mahsulotlari ishlab chiqaruvchilaridan tamaki xomashyosi sotib olishga avans berish agrotexnologiya tadbirlarini o‘z vaqtida amalga oshirish uchun kontrakt summasining kamida 50 foizi miqdorida ta’minlanishi kerak.
 9. Litsenziya talabgori litsenziya olish uchun quyidagi hujjatlarni taqdim etadi: 
 litsenziya berish to‘g‘risidagi ariza (arizada quyidagilar ko‘rsatiladi: yuridik shaxsning nomi va tashkiliy-huquqiy shakli, uning joylashgan joyi (pochta manzili), bank muassasasining nomi va bankdagi hisobvarag‘i, faoliyatining (yoxud uning bir qismining) litsenziyalanayotgan turi); 
 yuridik shaxsning davlat ro‘yxatidan o‘tkazilganligi to‘g‘risidagi guvohnomaning nusxasi; 
 quyidagilar to‘g‘risidagi ma’lumotlarni o‘z ichiga oluvchi ishlab chiqarish obyektining pasporti: 
 ishlab chiqarish obyektining bosh rejasi, shuningdek, ishlab chiqarish sikli va muhandislik-texnik kommunikatsiyalarining joylashishi to‘g‘risidagi hujjatlari; 
 uskunaning ishlab chiqarilgan yili, ishlab chiqaruvchisi va ishlab chiqarilgan mamlakat; 
 uskunaning texnik holati va o‘rnatilgan ishlab chiqarish quvvatlari. 
 Ishchi organ litsenziya olish uchun zarur hujjatlar va axborotlarni Komissiyaga taqdim etish uchun talabgorning arizasi topshirilgan kundan boshlab 10 ish kunida “yagona darcha” tamoyili asosida, litsenziya talabgorining ishtirokisiz quyidagi hujjatlarni vakolatli organlardan so‘rov yo‘li bilan oladi: 
 O‘zbekiston Respublikasi Iqtisodiy taraqqiyot va kambag‘allikni qisqartirish vazirligining tamaki mahsulotlari ishlab chiqarish bo‘yicha taklif qilinayotgan quvvatlarni ishga tushirishning iqtisodiy jihatdan maqsadga muvofiqligi to‘g‘risidagi xulosasi; 
 belgilangan talablarga muvofiq ishlab chiqarish uchun zarur shart-sharoitlarning mavjudligi to‘g‘risida “O‘zstandart” agentligining xulosasi; 
 sanitariya-epidemiologiya xizmati organlarining mahsulotlar, ishlab chiqarish sharoitlari va asbob-uskunalarning sanitariya-gigiyena talablariga muvofiqligi to‘g‘risidagi xulosasi;
 ishlab chiqarishning yong‘in xavfsizligi talablariga muvofiqligi to‘g‘risida yong‘in nazorati organlarining xulosasi. 
 Vakolatli organlar o‘n ish kunida ijobiy xulosa yoki asoslangan rad javobini bermasa, Ishchi organ tegishli xulosalarsiz litsenziya berish to‘g‘risida arizani ko‘rib chiqadi. 
 Bunda javobgarlik belgilangan muddatlarda ijobiy xulosa yoki asoslangan rad javobini bermagan vakolatli organga yuklanadi. 
 Ishchi organ litsenziya talabgorining arizasi ko‘rib chiqilganligi uchun litsenziya talabgori tomonidan tegishli yig‘im to‘langanini tasdiqlovchi hujjatni elektron tarzda mustaqil ravishda oladi.
 10. Litsenziya talabgoridan ushbu Nizomda nazarda tutilmagan hujjatlarni taqdim etishni talab qilishga yo‘l qo‘yilmaydi. 
 11. Litsenziya olish uchun zarur bo‘lgan hujjatlar litsenziya talabgori tomonidan ishchi organga bevosita, pochta aloqasi vositalari orqali yoki elektron shaklda, ular olinganligi haqida xabardor qilingan holda taqdim etiladi. Elektron shaklda taqdim etilgan hujjatlar litsenziya talabgorining elektron raqamli imzosi bilan tasdiqlanadi. Litsenziya berish to‘g‘risidagi arizada litsenziya talabgorining elektron manzili ko‘rsatilganligi uning arizasi bo‘yicha qabul qilingan qaror haqida axborot tizimi orqali elektron shaklda xabarnoma olishga bo‘lgan roziligi hisoblanadi.
 12. Ishonchli bo‘lmagan yoki buzilgan ma’lumotlar taqdim etilganligi uchun litsenziya talabgori qonun hujjatlariga muvofiq javob beradi. 
 13. Litsenziya talabgorining arizasi ko‘rib chiqilganligi uchun to‘lov kunida O‘zbekiston Respublikasi qonun hujjatlarida belgilangan bazaviy hisoblash miqdorining to‘rt baravari miqdorida yig‘im undiriladi.
 Arizani ko‘rib chiqqanlik uchun yig‘im summasi O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligining Vinochilikni rivojlantirish jamg‘armasiga (keyingi o‘rinlarda — Vinochilikni rivojlantirish jamg‘armasi) o‘tkaziladi. Litsenziya talabgori berilgan arizadan voz kechgan taqdirda to‘langan yig‘im summasi qaytarilmaydi.
 14. Tamaki mahsulotlari ishlab chiqarish faoliyatini litsenziyalash mazkur Nizomga ilova qilinayotgan sxemaga muvofiq amalga oshiriladi.
 Litsenziya talabgoriga litsenziya berish yoki litsenziya berishni rad etish to‘g‘risidagi qaror litsenziya talabgorining arizasi barcha zarur hujjatlar bilan birga olingan kundan boshlab o‘ttiz kundan ortiq bo‘lmagan muddatda qabul qilinadi.
 Bunda ishchi organ, zarurat bo‘lganda, joyining o‘ziga chiqib ishlab chiqarish shart-sharoitlarining taqdim etilgan hujjatlarga muvofiqligini tekshirishga haqlidir.
 15. Ishchi organ litsenziya talabgorini qabul qilingan qaror to‘g‘risida tegishli qaror qabul qilingandan keyin uch kun mobaynida xabardor qiladi.
 Litsenziya berishga qaror qilinganligi to‘g‘risidagi bildirishnoma litsenziya talabgoriga bank hisob raqami rekvizitlari, davlat boji to‘lash muddati ko‘rsatilgan holda yozma shaklda yoki elektron shaklda, ular olinganligi haqida xabardor qilingan holda yuboriladi (topshiriladi). 
 Litsenziya berish haqida qaror qilingani to‘g‘risidagi bildirishnoma bilan bir vaqtda imzolash uchun litsenziya shartnomasi yuboriladi. 
 Litsenziya bitimi ishchi organ va litsenziat o‘rtasida tuziladi, unda quyidagilar bo‘lishi kerak:
 bitimni imzolagan shaxslarning familiyasi, ismi, otasining ismi, lavozimi;
 tomonlarning rekvizitlari;
 amalga oshirilishiga litsenziya berilayotgan aniq faoliyat turi (qismi)ning nomi;
 litsenziatga qo‘yiladigan litsenziya talablari va shartlari;
 litsenziya bitimi talablari va shartlari buzilganligi uchun tomonlarning javobgarligi;
 litsenziat tomonidan litsenziya bitimi talablari va shartlari bajarilishini ishchi organ tomonidan nazorat qilish tartibi;
 litsenziya bitimiga o‘zgartirish va qo‘shimchalar kiritish tartibi; 
 litsenziat tomonidan litsenziya talablari va shartlarining muntazam yoki bir marta qo‘pol ravishda buzilishi ro‘yxati;
 amaldagi qonun hujjatlariga muvofiq boshqa zarur ma’lumotlar. 
 Litsenziya bitimi ikki nusxada — litsenziat va ishchi organ uchun bir nusxadan tuziladi. Litsenziya bitimini litsenziyalovchi organ nomidan uning boshlig‘i imzolaydi. 
 16. Litsenziyalar ishchi organ tomonidan belgilangan namunadagi blankalarda rasmiylashtiriladi va komissiya raisi tomonidan imzolanadi. 
 Litsenziya blankalari qat’iy hisobda turadigan hujjatlar hisoblanadi, hisobga olish seriyasiga, tartib raqamiga va himoyalanganlik darajasiga ega bo‘ladi.
 17. Litsenziya litsenziya talabgori tomonidan davlat boji to‘langanini tasdiqlovchi hujjat taqdim etilgandan va u litsenziya bitimini imzolagandan keyin uch kun muddatda beriladi. 
 18. Agar litsenziat litsenziya berish to‘g‘risida qaror qabul qilinganligi haqidagi bildirishnoma yuborilgan (topshirilgan) vaqtdan boshlab uch oy mobaynida ishchi organga litsenziya berish uchun davlat boji to‘langanligini tasdiqlovchi hujjatni taqdim etmasa yoxud litsenziya bitimini imzolamasa, litsenziyalash komissiyasi litsenziyani bekor qilish to‘g‘risida qaror qabul qilishga haqlidir.
 19. Litsenziya berish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 17-moddasida nazarda tutilgan asoslar bo‘yicha rad etilishi mumkin.
 Litsenziya talabgori litsenziya berishni rad etish to‘g‘risidagi qaror, shuningdek litsenziyalash komissiyasining mansabdor shaxsi xatti-harakatlari (harakatsizligi) yuzasidan qonun hujjatlarida belgilangan tartibda shikoyat qilish huquqiga ega.
 20. Litsenziya berishni rad etish to‘g‘risida qaror qabul qilingan taqdirda rad etish to‘g‘risidagi bildirishnoma litsenziya talabgoriga rad etishning aniq sabablari va litsenziya talabgori ko‘rsatib o‘tilgan sabablarni bartaraf etib hujjatlarni takroran ko‘rib chiqishga taqdim etishi uchun yetarli bo‘lgan muddat ko‘rsatilgan holda yozma shaklda yuboriladi (topshiriladi). Litsenziya berishni rad etish haqidagi xabarnomada ko‘rsatilgan muddat kamchiliklarni bartaraf etish uchun zarur bo‘lgan vaqtga mutanosib bo‘lishi kerak.
 21. Litsenziya berishni rad etish uchun asos bo‘lgan sabablar litsenziya talabgori tomonidan bartaraf etilgan taqdirda, hujjatlarni takroran ko‘rib chiqish litsenziya talabgorining arizasi barcha zarur hujjatlar bilan birga olingan kundan boshlab o‘n kundan ortiq bo‘lmagan muddatda amalga oshiriladi.
 Litsenziya talabgorlari arizalari takroran ko‘rib chiqilganligi uchun yig‘im undirilmaydi. 
 Litsenziya talabgorining arizasini qayta ko‘rib chiqishda ilgari litsenziya berishni rad etish to‘g‘risidagi bildirishnomada ko‘rsatilmagan yangi asoslar bo‘yicha litsenziya berishni rad etishga yo‘l qo‘yilmaydi;
 Litsenziya berish rad etilganligi to‘g‘risidagi bildirishnomada ko‘rsatilgan muddat o‘tgandan keyin berilgan ariza yangidan berilgan ariza hisoblanadi.
 22. Litsenziat o‘zgartirilgan, uning nomi yoki joylashgan joyi (pochta manzili) o‘zgargan taqdirda, litsenziat yoki uning huquqiy vorisi qayta ro‘yxatdan o‘tkazilgandan keyin bir oy muddatda ishchi organga ko‘rsatib o‘tilgan ma’lumotlarni tasdiqlovchi tegishli hujjatlar ilova qilingan holda litsenziyani qayta rasmiylashtirish to‘g‘risida ariza berishi shart. 
 Yangidan vujudga kelgan yuridik shaxsni davlat ro‘yxatidan o‘tkazish sanasida tamaki mahsulotlari ishlab chiqarish faoliyatini amalga oshirish huquqini beruvchi litsenziyaga ega bo‘lgan litsenziatlar qo‘shib yuborilgan taqdirda, litsenziyani ushbu bandning birinchi xatboshida nazarda tutilgan tartibda qayta rasmiylashtirishga yo‘l qo‘yiladi.
 23. Litsenziat litsenziya qayta rasmiylashtirilgunga qadar unda ko‘rsatilgan faoliyatni ilgari berilgan litsenziya asosida amalga oshiradi. 
 24. Litsenziyani qayta rasmiylashtirishda ishchi organ litsenziyalar reyestriga tegishli o‘zgartirishlar kiritadi. Litsenziyani qayta rasmiylashtirish litsenziyalash komissiyasi tomonidan tegishli hujjatlar ilova qilingan holda litsenziyani qayta rasmiylashtirish to‘g‘risida ariza olingan kundan boshlab o‘n kun mobaynida amalga oshiriladi.
 Litsenziyani qayta rasmiylashtirishda litsenziya talabgorining litsenziya berish to‘g‘risidagi arizasi ko‘rib chiqilganligi uchun to‘lanadigan summaning 50 foizi miqdorida yig‘im undiriladi. Yig‘im summasi Vinochilikni rivojlantirish jamg‘armasiga o‘tkaziladi. 
 26. Yo‘qolgan yoki yaroqsiz holga kelgan litsenziya o‘rniga litsenziatning arizasiga ko‘ra dublikat berilishi mumkin. Bunda litsenziat ommaviy axborot vositalarida yo‘qolgan litsenziyaning haqiqiy emasligi to‘g‘risida xabar berishi, shuningdek xabarni ishchi organga taqdim etishi kerak. 
 Litsenziya dublikatini berishda litsenziya talabgorining litsenziya berish to‘g‘risidagi arizasi ko‘rib chiqilganligi uchun to‘lanadigan summaning 50 foizi miqdorida yig‘im undiriladi. Yig‘im summasi Vinochilikni rivojlantirish jamg‘armasi o‘tkaziladi. 
 27. Litsenziat tomonidan litsenziya talablari va shartlariga rioya etilishi ustidan nazorat ishchi organ tomonidan, qonun hujjatlarida va litsenziya bitimida belgilangan tartibda amalga oshiriladi. 
 28. Litsenziya talablari va shartlariga rioya etilishi ustidan nazoratni amalga oshirishda ishchi organ o‘z vakolatlari doirasida: 
 litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda tekshirish;
 litsenziya talablari va shartlariga rioya etilishini tekshirish chog‘ida paydo bo‘ladigan masalalar yuzasidan litsenziatdan zarur axborotni so‘rash va olish;
 tekshirishlar natijalari asosida, litsenziat tomonidan litsenziya talablari va shartlarining aniq buzilishlarini ko‘rsatgan holda dalolatnomalar (ma’lumotnomalar) tuzish;
 litsenziatga aniqlangan buzilishlarni bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash;
 litsenziyaning amal qilishini to‘xtatib turish, to‘xtatish yoki litsenziyani bekor qilish to‘g‘risida qaror qabul qilish;
 xo‘jalik yurituvchi subyektlar tomonidan tamaki mahsulotlari ishlab chiqarish faoliyatini litsenziyasiz amalga oshirishning aniqlangan hollari, shuningdek, identifikatsiya vositalari bilan majburiy raqamli markirovkalash tartiblariga rioya etmasdan amalga oshirishning aniqlangan hollari to‘g‘risidagi materiallarni qonun hujjatlarida nazarda tutilgan choralar ko‘rish uchun belgilangan tartibda soliq organlariga yuborish huquqiga ega.
 29. Litsenziya talablari va shartlariga rioya etilishini tekshirish chog‘ida ishchi organ tomonidan ikki nusxada dalolatnoma tuziladi, uning bir nusxasi litsenziatga beriladi, ikkinchi nusxasi ishchi organda qoladi. 
 Litsenziya talablari va shartlariga rioya etilishini tekshirish uchun ishchi organning qaroriga binoan “O‘zstandart” agentligining va davlat boshqa organlari inspektorlari jalb etilishi mumkin. 
 30. Litsenziyaning amal qilishini to‘xtatib turish, to‘xtatish va litsenziyani bekor qilish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 22 — 24-moddalarida nazarda tutilgan hollarda va tartibda Komissiyaning qaroriga ko‘ra amalga oshiriladi.
 31. Komissiyaning litsenziyaning amal qilishini to‘xtatib turish va to‘xtatish, litsenziyani bekor qilish to‘g‘risidagi qarori yuzasidan sudga shikoyat qilinishi mumkin. Komissiya qarorining asossiz ekanligi sud tomonidan e’tirof etilgan taqdirda Komissiya litsenziat oldida ko‘rilgan zarar miqdorida javob beradi.
 32. Ishchi organ litsenziyalar reyestrini yuritadi.
 Litsenziyalar reyestrida quyidagilar ko‘rsatilishi kerak:
 yuridik shaxsning nomi, uning tashkiliy-huquqiy shakli, pochta manzili, telefonlari;
 bankdagi hisob raqami va soliq to‘lovchining identifikatsiya raqami; 
 litsenziyalarning berilgan sanasi va tartib raqami;
 litsenziyalarning amal qilish muddati;
 ishlab chiqarilishiga litsenziya berilayotgan mahsulot nomi;
 litsenziyalarni qayta rasmiylashtirish, ularning amal qilish muddatini uzaytirish, to‘xtatib turish va tiklashning asoslari va sanasi;
 litsenziyalarning amal qilishini to‘xtatish asoslari va sanasi;
 litsenziyalarni bekor qilishning asoslari va sanasi;
 dublikat berish asoslari va sanasi.
 33. Litsenziyalarning reyestrlarida mavjud bo‘lgan ma’lumotlar ishchi organning veb-saytida joylashtiriladi va tanishish uchun ochiq bo‘ladi.
 34. Tamaki mahsulotlari ishlab chiqarish faoliyatini amalga oshirish huquqiga litsenziya berganlik uchun ushbu Nizomning 2-bandida nazarda tutilgan mahsulotlarni ishlab chiqarishga bazaviy hisoblash miqdorining 200 baravari miqdorida davlat boji belgilanadi. 
 Litsenziyalar berganlik uchun davlat boji mablag‘lari Vinochilikni rivojlantirish jamg‘armasiga o‘tkaziladi. 
 1. Vazirlar Mahkamasining “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunini amalga oshirish chora-tadbirlari haqida” 2002-yil 28-iyundagi 236-son qaroriga 1-ilovaning “O‘zbekiston Respublikasi Vazirlar Mahkamasi” bo‘limiga (O‘zbekiston Respublikasi QT, 2002-y., 6-son, 36-modda) quyidagi mazmundagi xatboshi qo‘shilsin:
 “Tamaki xomashyosini fermentlash va tamaki mahsulotlari ishlab chiqarish”.